GiliGold/VAD_KnessetCorpus huggingface dataset:
ציפי גל-ים: אתה שואל: בואי ניקח מכונית של יצרן X ונרכיב לה מזגן.
ציפי גל-ים: לפעמים זה של יצרן X.
ציפי גל-ים: בדרך כלל לא.
ציפי גל-ים: בדרך כלל יש יצרן Y שמתואם עם X בחו"ל ועל הקיט לא תמיד היה כתוב השם של יצרן הרכב אפילו.
ציפי גל-ים: זה מה שמורכב בחו"ל היום בפס הייצור ומיובא כמכונית שלמה.
ציפי גל-ים: אתה רוצה בעצם לשאול, האם העובדה שאותו מזגן שמיוצר על-ידי Y בחו"ל, אי-אפשר להגדיר אותו כמוצר שונה, לא תחליפי, למוצר מקומי של יצרן זה.
ציפי גל-ים: כל ההבדל הוא היצרן.
ציפי גל-ים: זה קיט וזה קיט.
ציפי גל-ים: זה מזגן וזה מזגן.
ציפי גל-ים: זה עושה קר ברכב וזה עושה קר ברכב.
ציפי גל-ים: אתה לא יכול להגדיר שני מזגני רכב כמוצרים שאין קשר ביניהם.
ציפי גל-ים: אם אתה לא עושה את זה, אתה פתוח לתביעה בינלאומית.
מאיר שטרית: מה עם האלטרנטיבה של ביטול המכס לחלוטין ?
ציפי גל-ים: זה בלתי נסבל.
ציפי גל-ים: זה המצב שהיה קודם.
ציפי גל-ים: משום שאתה יוצר אז חזרה את חומת ההגנה הישנה של 95%.
שלום שמחון: הוא אמר לבטל את הכול.
ציפי גל-ים: אתה לא יכול לבטל.
ציפי גל-ים: הרי על הרכב יש לך 95%.
ציפי גל-ים: הרכב זה כולל המזגן ברכב.
מאיר שטרית: כמו שעשינו לגבי חלפים בטיחותיים.
מאיר שטרית: למשל, ה-ABS.
ציפי גל-ים: ב-ABS פתרנו את הבעיה.
מאיר שטרית: יש חלקים בטיחותיים שפטרו אותם ממכס, למרות שמוטל על הרכב 95% מס.
מאיר שטרית: יש אלטרנטיבה: מאחר שהמזגן בעיניי הוא גם חלף בטיחותי – יותר נעים לנהוג עם מזגן, אנשים יותר רגועים, פחות חלוצים, אנחנו ארץ חמה - מדוע לא נפטור את זה לחלוטין ממס, למרות שזה חלק מהרכב?
מאיר שטרית: אתה קונה רכב, הרכב עולה X, המזגן עולה Y, ה-Y יהיה פטור ממס.
מאיר שטרית: למה לא פטרו את זה ממס בסיבוב הקודם?
מאיר שטרית: כי אמרו שהסוחרים מנצלים את זה לרעה.
מאיר שטרית: אמרו שמגדילים במחיר הרכב את החלק של המזגן מעבר לחלק האמיתי כדי ליהנות ממחיר יותר זול של הרכב.
מאיר שטרית: השאלה אם לזה הגנה?
ציפי גל-ים: צריך לזכור שהמזגן שהוא חלק מהרכב יש עליו 95% מס.
ציפי גל-ים: ההגנה גם במצב של 30% מס על הייצור המקומי היא 65%.
ציפי גל-ים: כשהקיט מיובא, השיעור האפקטיבי עליו הוא 48%-60%, בגלל התמ"א.
ציפי גל-ים: זאת אומרת, יש לנו מרכיב של הגנה על תוצרת הארץ של 65% כנגד החלק שמותקן ברכב.
ציפי גל-ים: האם אתם חושבים שזה לא מספיק וצריך להגדיל את זה ל-95%?
ציפי גל-ים: צריך לזכור על הרקע הזה, שבכל התעשייה האחרת, בכל התעשייה הישראלית, הורדנו את חומות ההגנה.
ציפי גל-ים: יש חשיפה מלאה.
מאיר שטרית: הצעתי לעשות חשיפה מלאה.
ציפי גל-ים: המזגן כשהוא חלק מהרכב יש עליו 95% מס.
ציפי גל-ים: אם אתה מציע להוריד את המרכיב, זה כמו להוריד מס קנייה, כמו להחליט מראש נוסחה.
ציפי גל-ים: להוריד את מס הקנייה על הרכב נניח מ-95% ל-90% - - -
שלום שמחון: ואז תראי שלא ישתלם להביא מזגנים משם.
ציפי גל-ים: ואז המזגן בתוך הרכב הוא 90%, והחלק המקומי הוא אפס.
יוסף יצחק פריצקי: יש לזה פתרון פשוט.
אלי גולדשמידט: נעשה סבב של שאלות הבהרה לחברי הוועדה, ולאחר מכן ניתן לנציגי היצרנים לדבר.
אלי גולדשמידט: זה עדיין לא שלב הבעת הדעות.
שלום שמחון: מה שמתבקש פה זה לעבור מצו זמני לצו קבוע.
ציפי גל-ים: צו זמני שהוא בתוקף שנתיים וחצי?
שלום שמחון: אני באמת חושב שבמצב שבו המשק נתון באבטלה די כבדה, אם אפשר היה להקל ולגרום לכך שהמצב יחזור לקדמותו על מנת שיחזרו 1,500 מקומות עבודה, במצבנו זה לא דבר שהולך ברגל.
שלום שמחון: גם אם אני מתייחס לעובדה שחלק מהמפעלים שמייצרים הם גם מייצאים, אני יכול את מדברת על הכנסה בערך בסדר גודל של 120 מיליון ₪.
שלום שמחון: לפי חישוב שאני עושה, לייצר 1,500 מקומות עבודה עולה הרבה יותר מ-120 מיליון ₪.
ציפי גל-ים: ה-120 מיליון ₪ נבעו מהקיטים המיובאים מחו"ל.
ציפי גל-ים: הם לא יצרו מקומות עבודה.
שלום שמחון: ביטלו מקומות עבודה.
אלי גולדשמידט: אם אתה מקבל את ההצעה של מאיר אתה מרע את מצב היצרן המקומי.
אלי גולדשמידט: בהצעה של מאיר אתה מקל מאוד על קונה הרכב הישראלי, אבל אתה מכביד על היצרן המקומי.
ציפי גל-ים: אסור לנו לפי הסכם גאט"ט לקבוע קביעות כאלה.
ציפי גל-ים: אנחנו צריכים לקבל את חשבוניות היבואן, ואנחנו צריכים להוכיח באותות ובמופתים שהוא עשה עיסקה פיקטיבית, שהוא נתן מחיר פיקטיבי, בבית-משפט.
ציפי גל-ים: עשינו את זה לגבי יצרן רכב מסוים שבאמת שם שליש מחיר הרכב על המזגן.
ציפי גל-ים: אבל אם הוא שם על המזגן 10%, 20% או 30% יותר, אנחנו לא מסוגלים ללכת ולהוכיח כי זה גאט"ט.
ציפי גל-ים: אנחנו היום במערכת כללים של גאט"ט.
ציפי גל-ים: המכס לא קובע את המחיר של המוצר אלא היבואן.
ציפי גל-ים: הוא חייב לקבל את חשבונית היבואן.
מאיר פרוש: מה סכום ההכנסות כתוצאה מהמס הזה?
מאיר פרוש: האם יש סקטור שפטור מאותו מס, חוץ מהבהאים?
מאיר פרוש: הבהאים הרי פטורים מאותו מס קנייה.
ציפי גל-ים: כל הקונסוליות והשגרירויות.
מאיר פרוש: אבל הבהאים כקבוצה דתית.
ציפי גל-ים: מה פתאום הבהאים?
ישעיהו בן-יהונתן: הבהאים פטורים על כל המכונית, לא על המזגנים.
ציפי גל-ים: יש עוד קבוצות שפטורות כמו עולים.
מאיר פרוש: מי עוד פטור?
ציפי גל-ים: עולים חדשים, שגרירויות.
מאיר שטרית: אני חושב שהרעיון להחזיר למצב שיתחילו להביא קיטים לבד הוא רעיון גרוע.
מאיר שטרית: כבר עברנו את הסיבוב הזה לפני שנים בוועדה הזאת, וזה סיבוב שני.
מאיר שטרית: הרעיון הזה אינו טוב.
מאיר שטרית: כשהצעתי את הרעיון האלטרנטיבי של ביטול בכלל של חלק המיסוי על המזגן ברכב, שאלתי שאלה שעליה לא קיבלתי תשובה, האם ניתן ליצור את ההגנה שלא יוכלו לנצל לרעה מה שאת אומרת, העברת המחיר של הרכב על המזגן.
מאיר שטרית: כי לכאורה, אם את אומרת שאתם לא יכולים למנוע את זה לפי גאט"ט, אתם גם לא יכולים למנוע את זה לגבי ה-ABS.
ציפי גל-ים: ב-ABS המצב הוא אחרת.
ישעיהו בן-יהונתן: קודם כול לא מייצרים בארץ ABS.
סמדר אלחנני: אין קיטים ל-ABS.
מאיר שטרית: אני חושב שהבעיה של הייצור בארץ אם אתם פוטרים את הכול ממכס לא קיימת גם במקרה של מזגנים.
מאיר שטרית: כי במקרה הזה התחרות הופכת להיות חופשית לחלוטין, ואז אין הגנה.
מאיר שטרית: אתה חושף לחלוטין את הייצור הישראלי לתחרות מול מזגנים מחו"ל.
מאיר שטרית: ירצה אדם לקנות מזגן בחו"ל פטור ממס, הוא צריך להתחרות עם "אלכס אוריגינל" לגבי המזגנים שהוא מייצר בארץ.
אנה שניידר: אף אחד לא ירצה לקנות.
מאיר שטרית: יכול להיות ש"אלכס אוריגינל" יש לו מזגנים שבארץ הם יותר טובים לרכב בארץ, ושיצרן חיצוני בחו"ל יקנה את המזגנים שלו וירכיב אותם בחו"ל ויביא אותם BUILT-IN בתוך הרכב .
מאיר שטרית: זו תחרות חופשית שלו.
מאיר שטרית: הניסיונות המלאכותיים לסדר את זה אינם טובים.
מאיר שטרית: כי מה את מציעה בעצם?
מאיר שטרית: את מציעה לתת חומת מגן לייצור המקומי, במקום 90% לתת להם 60%.
מאיר שטרית: זה מה שמוצע בצו החדש.
ציפי גל-ים: זה מה שקורה בפועל שנתיים וחצי.
מאיר שטרית: אבל זה מה שאתם מציעים – לתת הגנה על בסיס הצו הזמני של 60% על הייצור המקומי, אז זה לא בניגוד להסכם גאט"ט?
ציפי גל-ים: אסור לי למסות אחרת קיט מקומי וקיט מיובא.
ציפי גל-ים: אבל כשהמזגן הוא חלק ממחיר הרכב, ההצעה שלך תתבטא בפועל בזה שעל מחיר הרכב תהיה איזה הפחתה.
מאיר שטרית: נכון, בגלל שאת מורידה את המכס על המזגן.
ציפי גל-ים: תהיה הפחתה מוסכמת.
ציפי גל-ים: דרך אגב, אסור לי, משום שאתה מתמחר משהו שהוא לא מתומחר.
ציפי גל-ים: היה על זה דיון מאוד גדול גם עם היועצת המשפטית של ועדת הכספים, האם אפשר לעשות הבחנה בין קיט מיובא לקיט מקומי.
ציפי גל-ים: מה שאתה מציע זה לעשות פער מאוד גדול בין קיט שמורכב ברכב לבין קיטים מיבוא ומייצור מקומי.
ציפי גל-ים: זה היה המצב ההתחלתי.
ציפי גל-ים: המצב שאתה מציע הוא בערך המצב ההתחלתי שהיה.
ציפי גל-ים: היה פטור על מזגני אוויר גם מיבוא וגם מייצור מקומי.
ציפי גל-ים: התוצאה היא שהיצרנים החיצוניים הביאו את המזגן לחוד ואת הרכב לחוד.
ציפי גל-ים: משום שהמזגן פטור, ועל המכונית יש מס 95%.
מאיר שטרית: למה אי-אפשר לפטור אותו כשהוא חלק מהרכב ?
ציפי גל-ים: אין לך תמחור לזה.
ציפי גל-ים: ישימו לך על המזגן שליש מערך הרכב.
ציפי גל-ים: תאבד את ההכנסות של מס קנייה על רכב.
ציפי גל-ים: הם לא פטורים ממס.
ציפי גל-ים: על הכול יש 30% מס.
מאיר שטרית: היום אסור להביא לארץ מכונית מעל 1,600 סמ"ק ללא מזגן.
ציפי גל-ים: בדקנו את הנקודה הזאת במשך הרבה מאוד זמן, כולל עם היצרנים, ואין לנו שום דרך לעשות הבחנה אמיתית בין ייצור מקומי למיובא.
אלי גולדשמידט: נשמע עכשיו את המשלחות.
אלי גולדשמידט: נציג כל חברה ידבר שלוש דקות.
מר בר-לוי: הנושא נמשך שלוש שנים עם תהליכי קבלת החלטות שהמדינה מובילה חברות באף להחלטות לא נכונות בכספן הן.
מר בר-לוי: לא "אלכס" ולא אף חברה קיבלה אגורה אחת מהמדינה להקים מפעל.
מר בר-לוי: אני חושב שמדינה צריכה להגיד הרבה מאוד לא תודה, אבל להתייחס מאוד ברצינות לחברות שעובדות עשרים וחמש שנה ומחזיקות 200 איש.
מר בר-לוי: כלומר, אם התהליכים היו פשוטים, זה היה נגמר מהר.
מר בר-לוי: בכל סבב שלוש השנים היו תהליכים בשגיאות מתוך אי-העמקה של הנושאים – מידע, קבלת החלטות מסודרת, והנגררות של התעשייה.
מר בר-לוי: כל פעם סיפרו שהנה בשנה הבאה מקיימים.
מר בר-לוי: למה עשו את הצו הזה לשנה?
מר בר-לוי: כי בכל זאת היו אנשים שישבו בוועדה ואמרו, יכול להיות שטועים, יכול להיות שהמידע לא נכון, ולכן זה נדחה.
מר בר-לוי: זה נדחה מאז - - -
אלי גולדשמידט: מר ברלוי, אני מבקש שתתרכז בעניין.
מר בר-לוי: אני אגיע גם לנושאים שהם יותר פיננסיים.
מר בר-לוי: ואז באו חברי הוועדה ואמרו, נבוא ונבקר אצלכם.
מר בר-לוי: ביקרו אצלנו הגב' ציפי גל-ים וביקרו חברי הכנסת אורון ורביץ במשך יום שלם.
מר בר-לוי: אחרי כן היה ביקור של המכס, ואז אמרו, אנחנו רואים שיש פה צדק.
שלום שמחון: בגלל זה מביאים עכשיו צו קבוע, מפני שיש פה צדק.
מר בר-לוי: לא.
מר בר-לוי: יש פה צדק לשנות את הצו מבחינת הייצור המקומי.
מר בר-לוי: אנשים שוכחים להגיד שעושים הרבה מאוד יצוא כי מפעל תעשייתי לא יכול לייצא בלי שהוא מייצר למדינה שלו.
מר בר-לוי: אתה לא יכול לבוא ולהגיד, אני מייצר נשק אבל צה"ל לא קונה ואני רוצה למכור לך.
מר בר-לוי: אתה לא יכול להביא מישהו למשרד ולהראות לו מנורות וקרש שרטוט ולהגיד לו שאתה יצרן.
מר בר-לוי: אחרי הביקור שהיה אצלנו עמדו לשנות את זה.
יעקב ליצמן: מתי זה היה?
מר בר-לוי: לפני שהחליטו על הבחירות.
מר בר-לוי: לפני כחצי שנה.
מר בר-לוי: אני חושב שיש פה אנשים חכמים לא פחות מאותם אנשים שהיו בוועדה ההיא.
מר בר-לוי: מה השתנה?
מר בר-לוי: אלה אותם אנשים, אותה מערכת כלכלית מגבה מלמעלה.
מר בר-לוי: עמדו לשנות, אז מה קרה?
מר בר-לוי: כלומר, אני צריך עם המפעלון שלי להיות נתון לחסדים של שינויי משטר במדינת ישראל.
מר בר-לוי: אני צריך להיות רחוק מזה.
מר בר-לוי: אני צריך לדאוג שיהיו פועלים לעבודה ולא מעניין אותי שום דבר אחר.
מר בר-לוי: אותי לא מעניין לא המערך ולא הליכוד.
מר בר-לוי: כל מה שקרה, שבגלל שהתחלף השלטון במקום הכול התהפך.
מר בר-לוי: אני צריך לחשוב עכשיו ולהגיד, אוי ואבוי, לא חשובה לי רמת-הגולן או לא חשוב לי משהו אחר, חשוב לי היום - - -
אלי גולדשמידט: מר ברלוי, לדעתי אתה גולש.
אלי גולדשמידט: יש פה קבוצה של אנשים שמקשיבה לך ברוב קשב.
אלי גולדשמידט: אף אחד לא מתייחס לצו הזה מהיבט פוליטי כזה או אחר.
מר בר-לוי: לא דיברתי על פוליטיקה.
אלי גולדשמידט: אמרתי מערך, ליכוד, גולן.
אלי גולדשמידט: אנחנו נשאל את אלה שהיו בסיור בפעם הקודמת בראשותו של רביץ מה היה.
אלי גולדשמידט: צוות הוועדה לא השתנה – נמצאת פה היועצת הכלכלית, נמצאת פה היועצת המשפטית, נמצא מנהל הוועדה, ונשמע מהם מה היתה ההתרשמות בסיור.
אלי גולדשמידט: מבחינת ועדת הכספים תהיה כאן רציפות.
מר ברלוי: נסגרים היום מפעלים ביישובים חשובים.
מר ברלוי: אינני מדבר על פתח-תקווה אלא למשל על קיבוץ כפר סאלד.
מר ברלוי: היתה ידיעה שסוגרים את מנועי בית-שאן.
מר ברלוי: כפר סאלד הוא יצרן של מעבים ומאיידים לתחום הזה, שהוא פרח בכלל זה.
מר ברלוי: הוא יושב מאה מטר מהקו.
מר ברלוי: תיקח את "פולירז".
מר ברלוי: הוועדה צריכה להבין שמסביב למוקד הזה של המזגנים יש תעשייה שלמה מגבה.
מר ברלוי: יש חומרים, יש פלסטיק, יש צנרת.
מר ברלוי: בואו נראה את עניין המיסוי.
מר ברלוי: אם מציינים שהמגמות השיווקיות הישראליות יקבעו שאנשים ידרשו מזגן, לא כל שכן.
מר ברלוי: תני לציבור להחליט שהוא רוצה מזגן אורגינלי ואין שום בעיה.
מר ברלוי: הוא ישלם 95% ואני אשאר בלי עבודה.
מר ברלוי: אם זה המומנט המרכזי, בואי תוותרי עליו ותני לשוק לעבוד.
מאיר שטרית: למה הגנה 65% לא מספיקה?
מר ברלוי: כי יש דלתות מסוימות שבמרכיב של יצרן בחו"ל שה וא מביא אותם במאסה, בלוגיסטיקה, ישנה בעיה.
מר ברלוי: בקטע של הזיהוי של מזגן מקורי ומזגן תוצרת הארץ מול השיפטינג אני לא רוצה להיות יצרן שסובל בגלל איזשהו דבר שקרה בענף הרכב, ואני אומר למכס, כל הכבוד.
מר ברלוי: פתרתם את הבעיה, תפסתם, עשיתם סדר, היתה מגבלת זמן שהייתי צריך להיות שותף לתהליך כזה.
מר ברלוי: מאה אחוז, קיבלתי את זה.
מר ברלוי: אבל מאותו רגע שנעלת את הדלת ואין לך פירצה ואתה סוגר, אתה הופך אותי לשוטר מדינת ישראל.
מר ברלוי: אני לא מבין איך אתה יכול לקחת אותי בתור שוטר.
מר ברלוי: אני רוצה להיות יצרן ספק עבודה ל-150 איש.
מר ברלוי: אני לא רוצה להיות שוטר של מדינת ישראל.
מר ברלוי: יש מכס, לא אני.
אלכס הורביץ: הבנתי מדבריה של גב' ציפי גל-ים שהתעשייה הישראלית היא קורבן על מנת למנוע את השיפטינג.
אלכס הורביץ: שיפטינג לא יכול לחזור מסיבה פשוטה: בזמנו היבואנים הצהירו על 3,000 דולר למזגן וחסכו המון כסף.
אלכס הורביץ: היום המכס יודע כמה עולה מזגן, והיבואן שהצהיר אתמול על 3,000 דולר למזגן והיום הוא מצהיר על 500 דולר, הוא לא יכול מחר לחזור ולהגיד, ממחר זה שוב 3,000 דולר.
מאיר שטרית: אתם מעדיפים ביטול המכסים טוטאל?
אלכס הורביץ: מנסים כל הזמן להוציא את המזגן מול הרכב ולשים אותו מול מזגן שלנו.
אלכס הורביץ: זו שגיאה עקרונית.
אלכס הורביץ: אוטו הוא אוטו כמו שטלוויזיה זה טלוויזיה וטלפון זה טלפון.
אלכס הורביץ: אין טלפון מחולק שהשפופרת לחוד והחוגה לחוד.
אלכס הורביץ: אוטו זה אוטו.
אלכס הורביץ: המזגן שלנו הוא יחידה לגמרי אחרת.
אלכס הורביץ: זה מוצר שעומד בפני עצמו ועליו יש מכס או אין מכס.
אלי גולדשמידט: אלכס, תסביר מה קרה בשלוש השנים שהצו הזמני בתוקף, מבחינת כוח האדם, מבחינת אבטלה, פיטורים וכו'.
אלכס הורביץ: מ-450 איש ירדנו ל-150 איש.
אלכס הורביץ: זה אצלנו.
אלי גולדשמידט: בגלל שהמכירות ירדו או שבגלל שהתייעלת?
אלכס הורביץ: המכירות פשוטות מאוד.
אלכס הורביץ: בשנת 1996 ייצרנו 22 אלף מזגנים.
אלכס הורביץ: בשנת 1997 ירדנו ל-15 אלף מזגנים.
אלכס הורביץ: ב-1998 - ירדנו ל-8,500 מזגנים.
אלכס הורביץ: בשנת 1999, ואנחנו נמצאים עכשיו בספטמבר, אולי נגיע ל-5,000.
יוסף יצחק פריצקי: זה מזגנים רק לשוק המקומי?
אלכס הורביץ: נכון.
יוסף יצחק פריצקי: אם אתה רוצה להגיד, תגיד לנו את כל התמונה: כמה מזגנים מכרת לשוק המקומי וכמה ליצוא?
יוסף יצחק פריצקי: אנחנו מאוד נעריך אותה שייצאת, אבל אל תבוא ותאמר שירדו לך כשאני מבין שהיצוא שלך עלה.
אלי גולדשמידט: למה ירדת בפועלים מ-450 ל-150?
אלכס הורביץ: כי חלק גדול זה הרכבה בארץ.
אלכס הורביץ: כמעט כל האנשים שעסקו בהתקנה פוטרו.
אלכס הורביץ: פוטרו אנשים שעבדו אצלנו 15 שנה.
אלי גולדשמידט: רוב המפוטרים אצלך זה אנשים שעסקו בהרכבה ולא בייצור עצמו?
אלכס הורביץ: כן.
לימור לבנת: מה הנתונים על היצוא?
לימור לבנת: מה סך כל המכירות שלכם למקורי וליצוא מ-1996?
אלכס הורביץ: אין לי נתונים מ-1996.
מאיר שטרית: מ-1997-1999.
אלי גולדשמידט: בכמה מזגנים מדובר?
אלכס הורביץ: בערך 20,000.
אלי גולדשמידט: כמה היית בערך ב-1996?
אלכס הורביץ: אני מעריך שזה עלה ב-20%.
יוסף יצחק פריצקי: מזגנים היום צריכים לעמוד בתקנים בינלאומיים מחמירים.
יוסף יצחק פריצקי: אתה עומדים בתנאים האלה?
אלכס הורביץ: אנחנו חלוצים של זה.
אלכס הורביץ: אם הצו הזה יישאר, תבינו שאנחנו השנה נעשה 5,000 סך הכול.
אלכס הורביץ: איזה מס יהיה לכם מזה?
אבשלום וילן: כל השוק הישראלי הוא 5,000 מזגנים?
אלכס הורביץ: זה מה שאנחנו מייצרים.
אלכס הורביץ: ירדנו מ-22,000 ל-5,000 מזגנים.
אלכס הורביץ: זאת אומרת שלא מדובר על כסף בכלל.
אלכס הורביץ: אם תשאירו את הצו בתוקף, המדינה לא תקבל כסף.
אלכס הורביץ: אנחנו משמשים פשוט קורבן של איזשהי מחשבה.
אלי גולדשמידט: הדברים ברורים.
חיים מורנו: אני ממפעל "אוטו-קור".
חיים מורנו: היתה שאלה למה אצל אלכס אוריגינל גדל היצוא.
חיים מורנו: היצוא גדל אצלו כי היתה לו מעבדה של הרבה שנות עבודה במדינת ישראל כדי להגדיל את היצוא.
חיים מורנו: בשנים שהוא ייצר מזגנים בארץ, השם שלנו כיצרני מזגנים בעולם התפרסם, והוא השכיל לייצא ולהגדיל את הייצוא.
חיים מורנו: כיוון שלנו לא היה הוותק שלו, החברה שלנו צמצמה את הייצור.
חיים מורנו: אני רוצה לספר לכם קצת היסטוריה על המפעל.
חיים מורנו: "אוטו-קור" מזה שלושה חודשים היא גם "אוטו-קור" וגם "רבקר".
חיים מורנו: בפעם הקודמת שהייתי פה, לפני כשנה וחצי, אז בא מר ברלוי ואז הוא היה "ברלוי" ו"רסקור", ו"רסקור" כבר אז התחילה לצמצם את עצמה.
חיים מורנו: מה שקורה זה שאנחנו קורעים אחד מהשני את השאריות שנשארו ומצטמצמים.
חיים מורנו: היום הייצור של המפעל שלי שהוא "אוטו-קור" ו"רבקר" ביחד הוא הרבה יותר קטן ממה שהיה הייצור של "אוטו-קור", כאשר "רבקר" היתה חברה ציבורית שגייסה הרבה מאוד מהציבור ועשתה הרבה מיליוני שקלים עד שהתחילה להפסיד.
אלי גולדשמידט: הכול כתוצאה מהצו?
אלי גולדשמידט: הכול קרה בשלוש השנים?
חיים מורנו: כן.
חיים מורנו: "רבקר" הפסידה לפני שנתיים 3,5-4 מיליון ₪.
אלי גולדשמידט: בכמה עובדים ירדת בשלוש השנים האחרונות בשני המפעלים יחד?
חיים מורנו: היום יש לנו 55 עובדים, כשהיינו 300 בשני המפעלים.
אלי גולדשמידט: ואתה לא מייצא?
חיים מורנו: מייצאים מעט.
חיים מורנו: ירדנו ביצוא.
אלי גולדשמידט: אני מבקש מנציגי חברות המזגנים לצאת ולהשאיר אותנו לבד לקראת קבלת ההחלטה.
אלי גולדשמידט: תודה רבה לכם.
שלום שמחון: אלכס, לא ענית לחבר הכנסת שטרית אם אתה תומך במה שהוא הציע.
אלכס הורביץ: הצו הזה מיותר, אידיוטי, והוא גרם נזק אדיר שקשה מאוד יהיה לתקן אותו.
אלכס הורביץ: הוא מיותר לחלוטין.
אלכס הורביץ: הוא לא יכניס כסף למדינה.
אלי גולדשמידט: אני מודה לכם.
אלי גולדשמידט: נעשה עכשיו סבב קצר בין חברי הוועדה לגבי דעותיכם, לא שאלות.
ציפי גל-ים: המכס הוא רק על ארצות שלישיות, רק על המזרח.
ישעיהו בן-יהונתן: 7% מכס על מכונית, ו-10.5% על מזגן מיובא.
יעקב ליצמן: על מזגן יש מכס?
ישעיהו בן-יהונתן: על מזגן מיובא יש 10% מכס.
ציפי גל-ים: המשמעות היא לחזור למצב הראשון.
יעקב ליצמן: אני חושב שצריך את המכס להשאיר ומס קנייה לבטל.
יעקב ליצמן: היות שקבעו שמזגן לרכב זה דבר בטיחותי, חייבים לבטל עליו את מס הקנייה.
ציפי גל-ים: אי-אפשר לעשות את זה.
מאיר שטרית: אני רוצה פרטים על היקף המיסוי.
מאיר פרוש: למה אי-אפשר לבטל את מס הקנייה?
ציפי גל-ים: משום שהמזגן שמותקן ברכב הוא חלק ממחיר הרכב והוא 95%.
שלום שמחון: הוא מציע לבטל את המס לגמרי.
ציפי גל-ים: אי-אפשר לבטל את מס הקנייה על מזגן שהוא חלק מהרכב.
ציפי גל-ים: אף פעם זה לא היה.
ציפי גל-ים: היה לנו פער במזגנים של 95%, וזה יצר תעשייה בארץ, מצד אחד, ופירצת יבוא מאוד מאוד גדולה של 120 מיליון .
ציפי גל-ים: הפירצה נסגרה כי 30% קירבנו.
ציפי גל-ים: תפתח עוד פעם את הפירצה, היא תיפתח.
אלי גולדשמידט: אני נותן עכשיו סבב קצר של שאלות לחברי הוועדה ולאחר מכן אנחנו מסיימים את הנושא.
מאיר שטרית: ביקשתי את הפרטים של המכס.
ישעיהו בן-יהונתן: מס קנייה לא נועד להגן על הייצור המקומי.
ישעיהו בן-יהונתן: מס קנייה הוא מס שמוטל על היבוא ועל הייצור המקומי בשיעור שווה.
ישעיהו בן-יהונתן: אם רוצים להגן על הייצור המקומי עושים את זה במכס.
ישעיהו בן-יהונתן: אנחנו מכירים את תכנית החשיפה שהמדינה עשתה והגענו למכסימום 12%.
ישעיהו בן-יהונתן: המוצר הזה היום מקבל הגנה גבוהה.
ישעיהו בן-יהונתן: אנחנו אומרים שעל המזגן הם משלמים 30% כאשר המזגן בתוך הרכב יש עליו 95%, ו-30% כאשר המזגן הוא מייצור מקומי.
ישעיהו בן-יהונתן: אנחנו יודעים שאם הרכב בא ממדינות העולם השלישי, יש עוד 7% מכס.
ישעיהו בן-יהונתן: את זה אין על הייצור המקומי.
ישעיהו בן-יהונתן: זאת אומרת, שההגנה היא 30% לעומת 108%.
ישעיהו בן-יהונתן: תעשו את החשבון ותראו איזו הגנה יש על הייצור המקומי.
ישעיהו בן-יהונתן: אם מגינים על מזגן מייצור מקומי מול מזגן מיבוא, גם פה יש הגנה גדולה מאוד.
ישעיהו בן-יהונתן: ההגנה היא של 48% לעומת 30%, ואם מוסיפים את המכס, אנחנו מגיעים ל-64%.
מאיר שטרית: אין ספק שהאינטרס של יצרני המזגנים הוא להגיע למצב שעליהם תהיה הגנה יותר גבוהה מאשר במצב הקיים היום.
מאיר שטרית: לא התרשמתי מהנייר שהונח בפנינו שיש ירידה בהיקף המכירות, מכיוון שהירידה היא בעיקר בחלק של ההרכבות של מזגנים בארץ, בגלל העובדה שביטלו את יבוא הקיטים.
מאיר שטרית: כל זמן שאיפשרו להביא קיטים לארץ עם פטור ממס, עשו כולם את התרגיל והתפתחה תעשייה של הרכבות בארץ.
מאיר שטרית: מאחר ואין לי נתונים על ההכנסות של החברות הללו, כי זה מה שקובע בעיניי ולא כמה עובדים מעסיקים, קשה לי גם להתייחס לגופו של העניין.
מאיר שטרית: האוצר אומר שההכנסות שלהם לא ירדו.
ציפי גל-ים: של "אלכס אורגינל" לא ירד.
ציפי גל-ים: של "אוטו-קור" ו"רבקר" יכול להיות שירד.
ציפי גל-ים: אין לנו נתונים.
ישעיהו בן-יהונתן: אבל האחרים היו שוליים בשוק.
מאיר שטרית: אני מציע לבטל לחלוטין את מס קנייה על כל המזגנים וליצור של תחרות חופשית.
מאיר שטרית: למה אלכס לא ענה לשאלה שלי?
מאיר שטרית: כי הוא מעוניין לבטל את כל המכס על מזגנים כדי שיוכל להביא הוא את הקיטים ולהרכיב אותם בארץ.
מאיר שטרית: הדרך היחידה שאני אומר, ואני לא יודע אם ברכב יש עוד חלפים שיש עליהם פטור ממס קנייה – הטענה של ציפי גל-ים שאומרת, שהמדינה לא יכולה ליצור מצב של הפרדה בין הרכב לבין המזגן, כמו שאמר פה אלכס והוא צודק, אם אני קונה אוטו היום, עם מזגן זה X ובלי מזגן זה עולה Y. נראה לי שאם רוצים אפשר כן לשלוט בעניין .
אלי גולדשמידט: תתמוך בבקשה שלהם?
מאיר שטרית: אם אני אשתכנע שאי-אפשר להגן על העניין הזה, אני אתמוך בבקשה שלהם.
אלי גולדשמידט: במה יעזור לך איגוד יבואני הרכב?
יוסף יצחק פריצקי: אם אפשר להגיע אתם להסכמה, זה חשוב.
יוסף יצחק פריצקי: כי מה אומר האוצר?
יוסף יצחק פריצקי: האוצר אומר, רימו אותנו.
יוסף יצחק פריצקי: ביטלנו את המכס ועשו שיפטינג.
יוסף יצחק פריצקי: אבל עכשיו הגיע הזמן לדבר עם איגוד יבואני הרכב.
אלי גולדשמידט: אתה מציע לא לאשר את הצו?
יוסף יצחק פריצקי: אני מציע לאשר לחצי שנה.
אלי גולדשמידט: להזמין אותם לדיון סופי?
יוסף יצחק פריצקי: להאריך את הצו לשנה ובינתיים לדון בעניין.
אבשלום וילן: לא השתכנעתי שהתרגיל עם הקיטים יכול לחזור.
אבשלום וילן: המחירים היום מאוד ברורים.
אבשלום וילן: אין לי כרגע פתרון ברור, אבל צריך למצוא את הדרך איך נפטרים מהסיפור הזה ומגדילים את רמת הבטיחות בארץ.
אלי גולדשמידט: מה אתה מציע?
אבשלום וילן: אני רוצה להיות הגון ואחראי.
אבשלום וילן: לא קיבלתי מספיק תשובות ברורות.
אבשלום וילן: הכיוון שלי הוא לבטל את זה, אבל מה החלופות?
מאיר שטרית: אני מציע להאריך את הצו בשנה נוספת.
יעקב ליצמן: שנה זה הרבה זמן.
מאיר שטרית: אני מציע להאריך את הצו בשנה.
מאיר שטרית: בקצב של הכנסת בחצי שנה שום דבר לא יקרה.
מאיר שטרית: בשנה הזאת אני רוצה לבקש מהמכס ומהכנסות המדינה לעשות את הבדיקה שאנחנו מבקשים על נתונים קונקרטיים לגבי שלוש החברות שהיו פה, מה המכירות שלהן באמת, מה קורה במצב הנוכחי, מה המציאות – אנחנו נעשה גם בדיקות שלנו - ולראות האם ניתן לבטל את המכס בלי לפרוץ את המסגרת.
מאיר שטרית: לדעתי, יש דרכים.
מאיר שטרית: ניפגש עם יבואני הרכב במהלך השנה הזאת, נבדוק את האלטרנטיבות, ובעוד שנה נהיה יותר חכמים.
עופר חוגי: האם היתה הבטחה קודמת של הוועדה?
עופר חוגי: כי בסך הכול הצו הזה ניתן לשנה והוארך לעוד שנתיים.
עופר חוגי: האם היתה הבטחה של הוועדה, של חבר הכנסת רביץ ושל חברים קודמים?
אלי גולדשמידט: סמדר תענה על זה.
עופר חוגי: אני חושב ששנה זה הרבה זמן.
עופר חוגי: האנשים האלה מחכים ואני רואה שהעסקים שלהם מתמוטטים.
מאיר שטרית: לא מתמוטטים כל כך.
עופר חוגי: זה שמייצא, המצב שלו טוב.
מאיר שטרית: זה הרבה יותר גרוע אם נאשר.
אלי גולדשמידט: אתה מציע להאריך בשנה?
עופר חוגי: בחצי שנה.
ישראל כץ: אני מציע לבטל לגמרי את המכס גם על מזגן שמורכב בארץ וגם על מזגן ברכב מיובא.
אלי גולדשמידט: זה לא עומד עכשיו על הפרק.
ישראל כץ: זה עומד.
ישראל כץ: אם אנחנו לא מאשרים את הצו זה חוזר למצב אפס.
אלי גולדשמידט: אם אתה לא מאריך את הצו, על רכב מיובא לא יהיה מס אפס אלא 95%.
ישראל כץ: את הטכניקה איך להביא לידי ביטוי את רצון הוועדה הם ימצאו.
אלי גולדשמידט: אתה מציע לפטור ממס את נושא המזגנים?
ישראל כץ: אני לא רואה לאן הלךל הכסף שכביכול נגבה משום שלא מצאו דרך להפסיק רמיה.
ישראל כץ: אני לא מכיר כמעט באף תחום אחר שרוצים להפסיק רמיה ומטילים מיסים, כשהכספים באופן טבעי ומקרי הולכים לקופת האוצר.
ישראל כץ: לא ייעדו אותם אפילו לשיפור הכבישים או למטרה ייעודית.
ישראל כץ: זה רק מדגיש את האבסורד.
ישראל כץ: אני חושב שגם מבחינת היצרנים המקומיים ברגע שהמס הוא אפס, כולם מרוויחים כי יותקנו יותר מזגנים.
ישראל כץ: אם יותקנו יותר מזגנים, יכול להיות שירוויחו גם אלה שמייבאים וודאי ירוויחו גם אלה שעוסקים בזה כאן.
שלום שמחון: אני מציע להחליט להאריך את הצו בשנה, ובשנה הזאת לעשות את כל הבדיקות.
משה גפני: אני מקבל את ההצעה הזאת.
משה גפני: אנחנו צריכים שגם אלה שבאים אחרינו - - -
אלי גולדשמידט: אני מקווה שבעוד שנה אנחנו עוד נהיה פה...
יוסף יצחק פריצקי: הוא אומר שצריך ליצור מצב קבוע שאנשים יידעו היכן הם עומדים.
משה גפני: יש דברים ששלטון מתחלף ומשנים את סדרי העדיפויות.
משה גפני: יש כאלה שרק מבטיחים ולא מקיימים, ויש כאלה שלא מבטיחים ומקיימים הפוך.
משה גפני: כל אחד לפי דרכו.
משה גפני: אבל בוועדת הכספים ברוב הדברים הנושאים הם מאוד ענייניים.
משה גפני: מכיוון שההחלטה בשנה שעברה היתה להאריך את הצו בשנה תוך כדי מהלך של בדיקת העניין, והעניין נבדק, וועדת הכספים סיירה במקום, אני מקבל את ההצעה שהועלתה פה על-ידי שטרית, ליצמן, וילן ואחרים, אבל צריך לקחת בחשבון מה היתה ההחלטה בשנה שעברה, מה עשתה ועדת הכספים במהלך השנה הזאת.
משה גפני: אנחנו צריכים להיות מחויבים לרציפות.
אלי גולדשמידט: אני אאפשר לסמדר להציג מה היה קודם.
אמנון כהן: אנחנו תומכים בהארכת הצו לשנה, אבל אולי כדאי להעביר את הטיפול בנושא לאחת מתת-הוועדות שהקמנו.
מאיר שטרית: כיושב-ראש ועדת המיסים אני אטפל בזה.
אלי גולדשמידט: סמדר, מה החליטה הוועדה בסיור בשנה שעברה?
סמדר אלחנני: אם תרשה לי, אני ארחיב קצת בנושא.
יעקב ליצמן: מה הלכה הוועדה לראות?
סמדר אלחנני: לראות את המפעלים.
סמדר אלחנני: ההרגשה שלי היום היא שהתפקיד שלנו, של הצוות הקבוע של הוועדה, היא להעביר את המקל במירוץ שליחים.
סמדר אלחנני: אני רוצה לתת קודם כול כבוד לחברי הוועדה בקדנציה הקודמת וליושב-ראש שלה.
סמדר אלחנני: בפניהם עמדו אותם הדברים שאתם שמעתם, כשהשיקול העיקרי של חבר ועדת הכספים הוא להגדיל תעסוקה או לפחות למנוע אבטלה במשק.
סמדר אלחנני: ומצד שני, הוא חייב לקיים את כל ההסכמים שמדינת ישראל חתומה עליהם.
סמדר אלחנני: זאת אומרת, הסכם גאט"ט והסכמי מכס.
שלום שמחון: אם מבטלים את הכול אין בעיה.
סמדר אלחנני: אסור לעשות הפליות במסחר.
סמדר אלחנני: מס קנייה הוא מס פיסקלי.
סמדר אלחנני: הוא לא מס שנועד להגן על הייצור המקומי.
סמדר אלחנני: כשמצד אחד אומרים, מס קנייה לא מפלה לטובה ייצור מקומי, ומצד שני עושים תמ"א של 60%, זה הפער בין המחיר ליבואן למחיר לסיטונאי.
סמדר אלחנני: ממשלת ארצות-הברית מקפידה אתנו מאוד בעניין של התמ"א כי זה מפלה לרעה יבוא.
סמדר אלחנני: כך שהוועדה לא התחייבה מפורשות לשום דבר.
סמדר אלחנני: הוועדה נתנה את פרק הזמן לבדוק עוד פעם, כך ששמעתם את אותם הדברים.
שלום שמחון: הפירצה נחסמה כבר.
סמדר אלחנני: היא לא נחסמה.
סמדר אלחנני: היא עדיין קיימת.
סמדר אלחנני: היא צומצמה קצת.
ציפי גל-ים: צומצמה בשליש.
אלי גולדשמידט: אני יודע שזה לא כל כך אלגנטי, אבל אני מציע שנאריך את הצו בשנה אחת בלבד.
אלי גולדשמידט: מאיר בוועדת המשנה לענייני מיסים יבדוק את העניין במגמה לראות כיצד פוטרים את כלל יבוא המזגנים ממס.
רחמים מלול: מה לגבי ההצעה של פטור מלא?
אלי גולדשמידט: זה יידון.
אלי גולדשמידט: אנחנו לא מחליטים על זה עכשיו.